**ΕΝΟΤΗΤΑ 1η**

**ΤΡΟΠΟΙ ΑΝΑΠΤΥΞΗΣ ΠΑΡΑΓΡΑΦΟΥ**

**Με ποιους τρόπους αναπτύσσονται οι παράγραφοι που ακολουθούν;**

**α.** Το επάγγελμα του γεωργού είναι πιο χρήσιμο από άλλα. Γιατί αν ο γεωργός δεν όργωνε το χωράφι δεν το περιποιούνταν, δεν το έσπερνε, δεν το φύλαγε από τα ζώα και τα άγρια πουλιά, δε θέριζε και γενικά δε φρόντιζε για τη σοδειά των γεωργικών προϊόντων, πώς θα ζούσαν ο ίδιος και όλοι οι άλλοι άνθρωποι; Φυσικά και ο γεωργός υπηρετείται από πολλά άλλα επαγγέλματα, θέλω όμως να τονίσω ότι για το κοινωνικό σύνολο είναι πολύ σημαντικό το δικό του επάγγελμα, αφού παράγει το μεγαλύτερο μέρος από τα αγροτικά προϊόντα, απαραίτητα για την τροφή, την ενδυμασία και τόσες άλλες ανάγκες μας.

Μεγάλη Εγκυκλοπαίδεια των Νέων, 1950 (διασκευή)

**β.** Μια καλύβα Εσκιμώων δεν έχει καμιά απολύτως ομοιότητα με μια καλύβα Ινδιάνων. Οι τελευταίοι φτιάχνουν την καλύβα τους γύρω από ένα πλαίσιο από κοντάρια. Τα μπήγουν στο χώμα πλάγια, έτσι που να ενώνονται σ' ένα σημείο στην κορυφή σχηματίζοντας ένα είδος πυραμίδας. Την απόσταση ανάμεσα στα κοντάρια την καλύπτουν με φλούδες ή ψάθες ή και με ακατέργαστες προβιές. Μπαίνουν στην καλύβα τους σηκώνοντας ένα πτερύγιο του εξωτερικού καλύμματος, Οι Εσκιμώοι αντίθετα φτιάχνουν ημιυπόγεια την καλύβα τους. Τη χτίζουν με πέτρες, που τις σκεπάζουν κατόπιν με βρύα. Γεμίζουν έπειτα τις ρωγμές με περισσότερα βρύα και τέλος συσσωρεύουν χιόνι στα πλάγια και πάνω. Για να μπουν στην καλύβα τους στηρίζονται στα χέρια και στα γόνατα και σέρνονται μέσα σ' ένα μακρύ διάδρομο, που έχουν σκάψει κάτω από το χιόνι. Ούτε η ινδιάνικη καλύβα ούτε η καλύβα των Εσκιμώων φαίνεται να είναι μια κατοικία όπου θα μπορούσε να ζήσει ένας πολιτισμένος άνθρωπος.

Κ.Μ., Α' Γυμνασίου, στο Ν. Γρηγοριάδης, *Η παράγραφος*, Κώδικας

**γ.** Με τον όρο επάγγελμα εννοούμε την ειδική εργασία με την οποία ασχολείται κάποιος, για να αποκτήσει τα αναγκαία για τη ζωή. Μολονότι από τον ορισμό αυτόν το επάγγελμα έχει ως κύριο γνώρισμα το βιοπορισμό, ωστόσο θα ήταν ελλιπής η σημασία του αν αφαιρούσαμε από αυτό το ηθικό περιεχόμενο και την κοινωνική του σημασία. Η λέξη προέρχεται από το «επαγγέλλομαι», που σημαίνει υπόσχομαι. Είναι η υπόσχεση που δίνει

το άτομο στην κοινωνία ότι θα αναλάβει συνειδητά και υπεύθυνα τα καθήκοντα που απορρέουν από την κατάληψη μιας θέσης στη διαδικασία της

παραγωγής και διακίνησης των προϊόντων ή στις υπηρεσίες που προσφέρονται στην κοινωνία. Γι’ αυτό και ορισμένα επαγγέλματα, τα οποία έχουν εξαιρετική κοινωνική προσφορά, ονομάζονται λειτουργήματα.

 Σ. Κούτρας -Υ. Ζουρούδη, *Γλωσσικές ασκήσεις για το Ενιαίο Λύκειο.* Σαββάλας.

**δ.** Μπροστά στο κέρδος που υπηρετεί η διαφήμιση οι ανθρώπινες αξίες υποχωρούν και μετατρέπονται σε πράγματα. Έτσι ο «ιδανικός» άντρας ταυτίζεται μ' ένα μπουκάλι ουίσκι, η «ιδανική» γυναίκα μ' ένα καλσόν, η «ιδανική» μητέρα με μια συσκευή κουζίνας, η «ιδανική» αγάπη με μια μακαρονάδα. Μπροστά στο κέρδος εξευτελίζονται έργα τέχνης. Έτσι μελωδίες από όπερες συνοδεύουν απορρυπαντικά, ποιήματα γνωστών ποιητών αποτελούν κείμενα διαφημίσεων ρούχων, εσωρούχων και ασφαλιστικών εταιριών. Κινηματογραφικά έργα εξουδετερώνονται από τη συνεχή παρεμβολή διαφημίσεων. Όταν ο Φρεντερίκο Φελίνι, διαμαρτυρόμενος γι' αυτή τη μεταχείριση των ταινιών του από τα τηλεοπτικά δίκτυα του Σίλβιο Μπερλουσκόνι, προσήγαγε τον τελευταίο σε δίκη, το δικαστήριο αθώωσε τον κατηγορούμενο με αιτιολογικό πως, αφού αγόρασε τα δικαιώματα της τηλεοπτικής προβολής των ταινιών, ήταν ελεύθερος να τις κάνει ό,τι θέλει. Πού να φανταζόταν ο σκηνοθέτης του *Οκτώμισι*, του *Dolce Vita* και της *La Strada* πόσο θα τιμούσε και θα εκτιμούσε η δικαιοσύνη του χρήματος την καλλιτεχνική του προσφορά!

Αι. Καραλή, *Λόγος, Τεχνική και Τέχνη στην Έκθεση*. Στάχυ.

**ε.** Η καλύτερη μελέτη του επιστητού σε όλο το φάσμα του επέβαλε να χωριστεί η επιστήμη σε κλάδους και να ειδικεύονται οι επιστήμονες σε κάποιον από αυτούς. Συμβατικά, λοιπόν, τις επιστήμες τις διακρίνουμε σε φυσικές και σε ανθρωπιστικές ή κοινωνικές. Οι μεν ερευνούν τη φύση και τη νομοτέλεια που τη διέπει, οι δε τον άνθρωπο και την κοινωνία. Κλάδοι των φυσικών επιστημών είναι η φυσική, η χημεία, η βιολογία, η αστρονομία, η γεωλογία κ.ά. Κλάδοι των ανθρωπιστικών ή κοινωνικών επιστημών είναι η νομική, η ιστορία η κοινωνιολογία, η οικονομία, η γλωσσολογία, η ψυχολογία κ.ά. Αλλά και αυτοί οι κλάδοι χωρίζονται σε άλλους επιμέρους τομείς και θα χωρίζονται συνεχώς όσο η επιστήμη θα προοδεύει και η επιστημονική έρευνα θα γίνεται πιο λεπτομερής.

Σ. Κούτρας, *Έκφραση-Έκθεση για όλες τις τάξεις του Λυκείου*. Σαββάλας.